Radd il-ħajr għall-ħelsien ta' Ġerusalemm Għanja. Salm ta' wlied Koraħ. Kbir il-Mulej, ta' min ifaħħru ħafna fil-belt ta' Alla tagħna. L-għolja qaddisa tiegħu, għolja mill-isbaħ, l-għaxqa tal-art kollha. L-għolja ta' Sijon fil-qalba tat-Tramuntana ; hi l-belt tas-sultan il-kbir. Alla fil-fortizzi tagħha wera ruħu bħal sur qawwi. Ara, is-slaten ingħaqdu, imxew ilkoll flimkien; kif rawha, baqgħu mistagħġba, tfixklu u ħarbu. Hemm qabdithom rogħda kbira, u wġigħ bħal dak tal-ħlas. Bir-riħ tal-Lvant int tfarrak l-iġfna ta' Tarsis . Kif smajna, hekk rajna f'belt il-Mulej tal-eżerċti, fil-belt ta' Alla tagħna. Alla jżommha sħiħa għal dejjem! Naħsbu, o Alla, fuq it-tjieba tiegħek f'nofs it-tempju tiegħek. Bħal ismek, o Alla, hekk tifħirek, sa truf l-art jasal. Il-leminija tiegħek bis-sewwa mimlija. Tithenna l-għolja ta' Sijon, jifirħu l-bliet ta' Ġuda, minħabba l-ġudizzji tiegħek. Duru ma' Sijon, duru dawra magħha, araw kemm-il torri għandha. Ħarsu sewwa lejn is-swar tagħha, duru bir-reqqa l-fortizzi tagħha, biex ixxandru lin-nisel ta' wrajkom: Dan hu Alla! Alla tagħna għal dejjem ta' dejjem. Hu jmexxina għal dejjem!